Sidst i marts åbnede Aalborg Lufthavn ruten til Amsterdam. Det har fået SKAT til at øge indsatsen mod smugleri.

Mens 13-30 flyet fra Amsterdam ruller ind i Aalborg Lufthavn, står toldere og narkohunde klar til at tage imod passagererne. Den 27. marts åbnede flyruten til Hollands hovedstad, og det har fået SKAT til at reagere. - Vi har fået en ekstra narkohund og tre og en halv ekstra fuldtidstoldere, siger Lisa Fruensgaard, afdelingsleder i SKAT Nordjylland. At den nye rute netop går til Amsterdam, er ikke uden betydning for SKAT. - Amsterdam er jo kendt for at være en by med meget hash, og byen er en indgang til resten af verden, siger Lisa Fruensgaard. Selvom passagererne i Aalborg Lufthavn nu oftere kan se frem til at få tjekket deres bagage, så er der en positiv stemning omkring den øgede kontrol. - Jeg synes, det er helt fint. Når man flyver, ved man, at tingene skal være i orden, siger Steen Nielsen fra Gug. Toldere og narkohunde fandt ikke noget mistænkeligt hos passagererne denne eftermiddag, men den øgede kontrol har allerede givet pote. - Vi har taget en del ulovlig medicin, fødevarer og en klump hash i en skraldespand, desværre fandt vi ikke ejeren, siger Lisa Fruensgaard.